KIRJALLINEN KYSYMYS E-0783/00 esittäjä(t): Encarnación Redondo Jiménez (PPE-DE) komissiolle. Kasvirasvojen käytön valvonta.



Virallinen lehti nro 046 E , 13/02/2001 s. 0041 - 0042



KIRJALLINEN KYSYMYS E-0783/00 esittäjä(t): Encarnación Redondo Jiménez (PPE-DE) komissiolle (16. maaliskuuta 2000) Aihe: Kasvirasvojen käytön valvonta Miten komissio aikoo valvoa kasvirasvojen käyttöä suklaan valmistuksessa, jos muutettu ehdotus Euroopan parlamentin ja neuvoston direktiiviksi elintarvikkeena käytettävistä kaakao- ja suklaatuotteista (KOM(97) 682)(1) hyväksytään? (1) EYVL C 118, 17.4.1998, s. 10. Franz Fischlerin komission puolesta antama vastaus (27. huhtikuuta 2000) Ensinnäkin komissio korostaa, että elintarvikkeiden tarkastus on jäsenvaltioiden vastuulla. Yhteisön lainsäädännössä säädettyjen teknisten tietojen osalta (etenkin valmistusaineiden enimmäispitoisuuksien tai muiden aineiden migraation tarkastus) jäsenvaltiot käyttävät tarkastustoiminnassaan erilaisia analyysimenetelmiä. Virallisesta elintarvikkeiden tarkastuksesta 14 päivänä kesäkuuta 1989 annetussa neuvoston direktiivissä 89/397/ETY(1) vahvistetaan, että tällaiset keinot ja analyysimenetelmät kuuluvat kansallisten viranomaisten toimivaltaan. Kannattaa myös panna merkille, että kansalliset viranomaiset käyttävät tarkastustoiminnassa monia eri menetelmiä (teknisiä laitteita, varastokirjanpitoa, analyysimenetelmiä jne.) sen arvioimiseksi, täyttävätkö tuotteet vaaditut edellytykset. Ei ole olemassa yhtä ainoaa analyysimenetelmää, jolla voitaisiin todeta kiistattomasti, onko tuote säännösten mukainen. Koska kyseessä on poliittisesti arka aihe ja koska yhteisön tasolla halutaan käyttää yhtenäistä analyysimenetelmää, komissio pyysi yhteistä tutkimuskeskusta (YTK/Ispra) kehittämään analyysimenetelmän. Arvioituaan jäsenvaltioiden laboratorioiden kanssa kaikki mahdolliset menetelmät YTK valitsi lopulta yhden, joka soveltuu suklaan analysointiin ja jota se pitää erittäin tyydyttävänä. Menetelmä perustuu triglyseridirakenteen määrittelyyn, joka osoittautui sopivimmaksi (raportti EUR 18992 EN(2)). Kuten kaikilla analyysimenetelmillä, sillä on omat uusittavuus- ja toistettavuusedellytyksensä, mutta ne eivät vie pohjaa menetelmältä. Helpottaakseen analyysiä YTK laatii parhaillaan viitemateriaalia, jota voidaan käyttää sisäisenä analyysistandardina. Se mahdollistaa myös määritystekniikan (kaasukromatografia korkeassa lämpötilassa) kalibroinnin. Kuten komissio mainitsi 18. marraskuuta 1999 toimittamassaan tiedonannossa parlamentille(3) (neuvoston yhteinen kanta suklaatuotteista), se aikoo sisällyttää seuraavaan yhteisön koordinoituun elintarvikevalvontaohjelmaan järjestelyjä, joilla voidaan tarkastaa, ovatko nämä rasvat uuden direktiivin säännösten mukaisia. Neuvosto antanee direktiivin lähiaikoina, koska se sai hiljattain parlamentin toisessa käsittelyssä hyväksymän lausunnon. Järjestelyihin voivat sisältyä direktiivissä 89/397/ETY mainitut analyysimenetelmät ja muut tarkastustoimenpiteet. (1) EYVL L 186, 30.6.1989. (2) Menetelmän kuvauksen sisältävää raporttia saa yhteisestä tutkimuskeskuksesta (E. Anklam, Kuluttajien terveyden ja kuluttajansuojan laitos, I-21020 Ispra). (3) SEC(1999) 1912 lopullinen.